માણસ-માણસ વચ્ચેના સંબંધમાં આપવા-લેવા કરતાં પણ એક બીજી જ બાબત ખૂબ મહત્ત્વનો ભાગ ભજવે છે. ઘણા માણસોને તમારી પાસેથી માત્ર સહાનુભૂતિ અને શુભેચ્છાની જરૃર હોય છે. તમે એની અવગણના ન કરો, તમે એને તુચ્છકારો નહીં, તમે તેને નકામી કે ફાલતુ વ્યક્તિ ન ગણો તો પણ તેને લાગશે કે તમે તેને કાંઈક આપ્યું. વગર બોલ્યે, વગર માગ્યે આપ્યું. તમે તેને એક માણસના હકનું માન આપ્યું. તમે માણસને શ્રદ્ધાની નજરે જુઓ, વિશ્વાસની નજરે જુઓ તો પણ તેના આનંદનો પાર નહીં રહે. તમે તેને આશાના બે શબ્દો કહેશો, હિંમતના બે શબ્દો કહેશો, સદ્દભાવનાના બે શબ્દો કહેશો, તો તેને લાગશે કે તમે તેને કાંઈક આપ્યું છે. જે આપ્યું છે તે પૈસા કે કોઈ ચીજવસ્તુ કરતાં વધુ મૂલ્યવાન છે.